KOMMISSIONENS BESLUTNING af 3. december 1997 om EF-tilskud til udryddelse af Newcastle disease i Det Forenede Kongerige (Kun den engelske udgave er autentisk) (98/62/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), senest ændret ved beslutning 94/370/EF (2), særlig artikel 3, stk. 3, og

ud fra følgende betragtninger:

Der er forekommet udbrud af Newcastle disease i Det Forenede Kongerige i 1996 og 1997; denne sygdoms forekomst er en alvorlig fare for bestandene af fjerkræ i EF, og for at hjælpe med at udrydde sygdommen så hurtigt som muligt kan EF yde kompensation for tabene;

da tilstedeværelsen af Newcastle disease blev officielt bekræftet, traf de nationale myndigheder passende foranstaltninger, der også omfattede de foranstaltninger, der er anført i artikel 3, stk. 2, i beslutning 90/424/EØF; Det Forenede Kongerige gav meddelelse om disse foranstaltninger;

betingelserne for EF-tilskud er opfyldt;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Det Forenede Kongerige kan få udbetalt et EF-tilskud i forbindelse med udbrud af Newcastle disease i 1996 og 1997. EF-tilskuddet andrager:

- 50 % af Det Forenede Kongeriges udgifter til kompensation til ejerne for nedslagning og destruktion af henholdsvis fjerkræ og fjerkræprodukter

- 50 % af Det Forenede Kongeriges udgifter til rengøring og desinfektion af bedrifter og materialer

- 50 % af Det Forenede Kongeriges udgifter til kompensation til ejerne for destruktion af kontamineret foder og af kontaminerede materialer.

Artikel 2

1. EF-tilskuddet udbetales mod forelæggelse af dokumentation og på betingelse af, at Fællesskabets veterinærlovgivning er blevet overholdt.

2. Den i stk. 1 nævnte dokumentation skal omfatte:

a) en epidemiologisk rapport vedrørende hver bedrift, hvor der er blevet slagtet fjerkræ. Rapporten skal indeholde oplysninger om følgende:

i) kontaminerede bedrifter:

- beliggenhed og adresse

- dato for mistanke om sygdom og dato for bekræftelse

- antal slagtede og destruerede fjerkræ samt datoen herfor

- slagte- og destrueringsmetode

- antallet og arten af de indsamlede prøver, der blev undersøgt på det tidspunkt, hvor der var mistanke om sygdommen; undersøgelsesresultaterne

- antallet og arten af de indsamlede prøver, der blev undersøgt på det tidspunkt, hvor den smittede fjerkræbedrift tømmes; undersøgelsesresultaterne

- formodet smittekilde på basis af en afsluttet epidemiologisk undersøgelse

ii) kontaktbedrifter:

- som er anført i punkt i), første, tredje, fjerde og sjette led

- den kontaminerede bedrift (udbrud) med hvilken der er optaget eller bekræftet kontakt; kontaktens art

b) en finansieringsrapport indeholdende en oversigt over begunstigede, deres adresse, antal slagtede dyr, slagtedato og udbetalt beløb.

Artikel 3

Det Forenede Kongerige skal fremlægge den i artikel 2 omhandlede dokumentation senest seks måneder efter meddelelsen af denne beslutning.

Artikel 4

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den 3. december 1997.

På Kommissionens vegne

Franz FISCHLER

Medlem af Kommissionen

(1) EFT L 224 af 18. 8. 1990, s. 19.

(2) EFT L 168 af 2. 7. 1994, s. 31.